7 વર્ષ પહેલા અમરોલી-ઉત્રાણને જોડતો ફ્લાય ઓવર બ્રિજ બનાવવા માટે ડિમાન્ડ ઉઠી હતી. ગરનાળામાં વારંવાર થતો ટ્રાફિક જામ અને લોકોની ડિમાન્ડને ધ્યાનમાં રાખીને 2012માં કોર્પોરેશને અહીં રેલવે ઓવર બ્રિજ બનાવવાનું નક્કી કર્યું હતું. તે સમયે 55 કરોડ રૂપિયાનું ટેન્ડર પાસ થયું હતું. ટેન્ડરના શરત અનુસાર 2014ના ડિસેમ્બર સુધીમાં પુલની કામ પુર્ણ કરવાનું હતું. સવા બે વર્ષ પહેલા પુલનું લગભગ તમામ કામ પુર્ણ થઈ ગયું હતું. માત્ર રેલવે ટ્રેક ઉપરનું ગર્ડર મુકવાનું બાકી છે. સવા બે વર્ષથી ગર્ડર મુકાયું નથી. કોર્પોરેશન વારંવાર ગર્ડર મુકવા માટે રેલવે પાસે મંજૂરી માંગી પત્ર વ્યવહાર કરી રહી છે પરંતુ રેલવે મંજૂરી આપતું નથી. હાલ મુંબઈમાં ચીફ બ્રિજ ઇજનેર, રેલવેને બે વખત મંજૂરી માટે પ્રપોઝલ મોકલી પરંતુ હજી મંજૂરી મળી નથી.ગત મે માસમાં મનીષા રેલવે બ્રિજ સહિત શહેરમાં વિવિધ જગ્યાઓ પર ચાલતાં બ્રિજના કામો અંગે મેયર સહિતના પદાધિકારીઓ તથા કમિશનરે સ્થળ નિરીક્ષણ કર્યું હતું. છતા હાલ સુધી આ બ્રિજ ખુલ્લો મુકવાનો ઉકેલ આવ્યો નથી.